Зөләйха Кыдашева: Кемгә - ызгыш, кемгә - файда

	Күп төрле радиостанцияләр, телевидение каналлары арасыннан һәркайсыбыз үзебезнең карашларга туры килгәнен карыйбыз, тыңлыйбыз. Чөнки берәүнең дә үз фикеренә каршы фикерне тыңлап нервысын бозасы килми. Әгәр дә тыңлаучы профессиональ аналитик булмаса, бу эш аңа һөнәри вазыйфа итеп йөкләнмәсә, билгеле. 	 Ә мин менә соңгы вакытларда үземне шундыйрак вазыйфа йөкләнгән кеше итеп тоя башладым әле, җәмәгать! Югыйсә миңа, пенсиядәге авыл кешесенә, нигә кирәге бар кемнең нинди сәясәт алып баруы, ниндирәк кыйммәтләрне халыкка сеңдерергә тырышуы? Тик утыр, тәмле коймагыңны ашап, бөтнекле чәеңне эчеп! Юк шул, булмый. Чир китә, гадәт китми, дип белмичә әйтмиләрдер, күрәсең. Кыскасы, үземә ошаганнарын да, фикерләре бөтенләе белән минекенә капма-каршыларын да тыңлыйм, бәхәсләшәм, самавырдай кайнап чыгам. Әйтик, менә, элегрәк күпләребезгә ачыклык, хәбәрдарлык үрнәге булып күренгән “Эхо Москвы” радиосы. Профессиональ яктан караганда (форматы, җитезлеге, тыңлаучы белән даими элемтәсе һ.б.), чыннан да, һич кенә дә тел-теш тидерерлек түгел. Әле соңгы өч-дүртме, дүрт-биш елмы гына элек сөйли башлаган Вести ФМ да, дәүләт холдингына кергән радиостанция булса да, ягъни Эхо белән һичбер “туганлыгы” булмаса да, күп журналистик алымнарны нәкъ менә Эходан күчерде шикелле. Боларның икесен дә алмаш-тилмәш тыңлап барам һәм үземчә нәтиҗә ясыйм: әһә, теге яки бу теманы, вакыйганы Эхо болайрак шәрехли, ә Вести – бүтәнчә икән, монда сәясәт катнашкан, сәбәпләрне тирәннәнрәк эзлисе дигән сүз. Кыскасы, сүз иреге дигәннәре – туп-туры дөресен сөйлиләр дигәнне аңлатмый, ә һәркемнең үз дөреслеге, һәркем юрганын үзенә тарта дигән сүз генә. Гомумиләштереп әйткәндә, Эхо Москвының объективлыгына шигем бик зур, ул шик торган саен көчәя генә бара. Менә соңгы вакыйгаларга – Франциядәге террор гамәленә карата да Эхо үз җырын җырлый: “Шарли Эбдо” (“Charlie Hebdo”) сатирик журналына һөҗүм – демократиягә, сүз ирегенә кизәнү ул, дип тәкрарлый. Редакциягә килеп, йә, булмаса, телефон аша шәрехләүче экспертларының да туксан тугыз проценты шушы фикерне яклый, көчәйтә, тыңлаучыны кыздыра, өстерә. Кемгә каршы өстергәнен үзегез дә аңлап торасыз булыр – билгеле инде, мөселманнарга! Соңгылары исәбенә без дә керәбез, шулай булгач, радионы тыңлап утыручы башка дин вәкилләренә без инде үзебезнең алар янәшәсендә яшәвебез белән үк дошманга әйләнә барабыз! 
	Зөләйха КЫДАШЕВА	
Татарстан яшьләре

	№ 2 |  	


